金精山留題
作者：張商英
朝代：宋

paragraphs: 秦亡項滅漢罷兵，分王宗室皆連城。
西方女子不用事，張氏有婦懷金精。
吳山之下吳水曲，石鼓峰巒翠相矗。
山幽水邃閨閣嚴，二八芳年貌如玉。
吳王聞知心欲狂，珠琲繒纊羅千箱。
苦憑青翼致消息，陳說富貴誇膏粱。
玉人冷笑吾當許，汝第爲吾開洞府。
洞成賦詩悲下土，悲哉下土人皆苦。
飄飄仙袂淩上蒼，天街昴畢騰輝光。
使回千里澀進步，目極五雲空斷腸。
吳王悒悒忽不樂，入顧後宮情索寞。
仙凡會合竟何年，多謝君王鑿洞天。